《呈古直》
宋代·丘葵

芹泮西风寂寞滨，相逢不作白头新。
人知叔向古遗直，谁识尧夫今逸民。
自古文章差底病，历观贤圣莫非贫。
老来安养浩然气，吾辈安能俯仰人。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。